Заканчваецца другі год удзелу Ружанскай школы ў праекце, але Аляксандр Віктаравіч ужо назірае станоўчыя вынікі: “Да таго як мы сталі займацца інавацыйным праектам, даследчая дзейнасць навучэнцаў знаходзілася на нізкім узроўні. Удзел у праекце надаў ёй належнае развіццё. У снежні 2016 года ўдзельнікі праекта прымалі ўд зел у раённай канферэнцыі вучэбна-даследчых работ “З навукай — у будучыню”. Дзве з чатырох даследчых работ былі адзначаны дыпломамі. Дыплом I ступені атрымалі навучэнцы 11 класа Яўген Сакалоў і Максім Пятрашка, якія пад кіраўніцтвам настаўніка інфарматыкі М.Я.Макарэвіча даследавалі тэму “Манетызацыя праекта з дапамогай відэахостынгу YouTube”. Дыпломам II ступені была адзначана работа “Подзвіг настаяцеля Свята-Петрапаўлаўскай царквы ў Ружанах айца Іаана Наўродскага”, якую падрыхтавала вучаніца 10 класа Валерыя Літвіновіч (цьютар — настаўнік гісторыі Л.І.Давідзенка). У чэрвені 2016 года ў Кобрыне праходзіў VI Адкрыты фестываль фальклорнага мастацтва “Радавод”, дзе Валерыя таксама была ўзнагароджана дыпломам II ступені за даследчую работу “Ганчары Ружан”, — працягвае Аляксандр Віктаравіч. — Калі мы выбіралі краязнаўчы напрамак цьютарства, улічвалі тое, што Ружаншчына багата на мясцовы матэрыял. Таму я ўпэўнены, што і пасля заканчэння праекта краязнаўчая дзейнасць у нас не спыніцца”.